പാടപ്രദേശം മാസ്റ്റര്പ്ലാനില് മിക്സഡ് സോണ് തൃശൂര്: പുതിയ മാസ്റ്റര്പ്ലാനില് മിക്സഡ് സോണായി കൃഷിഭൂമിയായിരുന്ന ചണ്ടിപ്പുലി പാടം. തണ്ണീര്ത്തട നിയമം ലംഘിച്ച് കഴിഞ്ഞ ഭരണസമിതിയുടെ കാലത്തു മണ്ണിട്ടു നികത്തിയ സ്ഥലമാണ് ചണ്ടിപ്പുലി പാടം. പിന്നീട് വി.എസ്. സുനില്കുമാര് കൃഷി മന്ത്രിയായിരിക്കുന്പോള് കുറച്ചുഭാഗത്തെ മണ്ണു നീക്കം ചെയ്തിരുന്നു. എന്നാല്, ഇന്നു ചണ്ടിപ്പുലി പാടത്തിന്റെ ഏറിയ പങ്കും മണ്ണിട്ടു നികത്തിയിരിക്കുകയാണ്. 814പി, 815പി, 807പി, 806പി, 813പി എന്നീ സര്വേ നന്പറിലുള്ള പാടമായ കൃഷിഭൂമിയാണു വ്യാപകമായി മണ്ണിട്ടു നികത്തിയിട്ടുള്ളത്. പുതിയ മാസ്റ്റര്പ്ലാനില് ചണ്ടിപ്പുലി പാടം മിക്സഡ് സോണ് ആക്കാന് ഇടപെടല് നടത്തിയ ഭൂമാഫിയ മാസ്റ്റര്പ്ലാനിന് അംഗീകാരം കിട്ടുന്നതിനു മുന്പുതന്നെ ചണ്ടിപ്പുലി പാടം മണ്ണിട്ടുനികത്തിയെന്നു നഗരാസൂത്രണകാര്യ സ്റ്റാന്ഡിംഗ് കമ്മിറ്റി ചെയര്മാനും കെപിസിസി സെക്രട്ടറിയുമായ ജോണ് ഡാനിയേല് പറഞ്ഞു. ഭൂമാഫിയ ഇടപെടല് മാസ്റ്റര്പ്ലാനില് ഉണ്ടെന്നതിനു വ്യക്തമായ തെളിവാണു തണ്ണീര്ത്തട നിയമപ്രകാരമുള്ള പ്രദേശമായ ചണ്ടിപ്പുലി പാടം പുതിയ മാസ്റ്റര്പ്ലാനില് മിക്സഡ് സോണാക്കി മാറ്റിക്കൊടുത്തത്. ഇതു ഭൂമാഫിയയുടെ ആവശ്യപ്രകാരമാണ്. പുതിയ മാസ്റ്റര്പ്ലാന് ഭൂമാഫിയയുടെ ഒത്താശയോടെയാണു തയാറാക്കിയതെന്നു പുറത്തുവന്ന സാഹചര്യത്തില് മാസ്റ്റര്പ്ലാന് റദ്ദാക്കണമെന്നു ജോണ് ഡാനിയേല് ആവശ്യപ്പെട്ടു. അന്നത്തെ കൃഷി മന്ത്രി വി.എസ്. സുനില്കുമാറും ഇപ്പോഴത്തെ റവന്യൂ മന്ത്രി കെ. രാജനും തണ്ണീര്ത്തട നിയമം ലംഘിച്ചു ചണ്ടിപ്പുലി പാടം മാസ്റ്റര്പ്ലാനില് മിക്സഡ് സോണായി മാറിയ വിഷയത്തില് പ്രതികരിക്കണമെന്നു ജോണ് ഡാനിയേല് ആവശ്യപ്പെട്ടു.